TSTH พุ่งกระฉูด 28.30% โบรกฯแนะเก็งกำไร ปักธงส่งออกไปนิวซีแลนด์-ออสเตรเลีย
TSTH พุ่งกระฉูด 28.30% โบรกฯแนะเก็งกำไร สยายปีกส่งออกตปท.ไปนิวซีแลนด์ ออสเตรเลียเพิ่มขึ้น ณ เวลา 15.08 น.อยู่ที่ 0.68 บาท บวก 0.15 บาท หรือ 28.30% มูลค่าการซื้อขาย 42.87 ล้านบาท
14 ก.ย. 2558

ผู้สื่อข่าวรายงานว่า ราคาหุ้น บริษัท ทาทา สตีล (ประเทศไทย) จำกัด (มหาชน) หรือ TSTH ณ เวลา 15.08 น.อยู่ที่ 0.68 บาท บวก 0.15 บาท หรือ 28.30% มูลค่าการซื้อขาย 42.87 ล้านบาท  โดยเปิดตลาดที่ 0.55 บาท ต่ำสุดที่ 0.54 บาท สูงสุดที่ 0.68 บาท
บล.เคเคเทรด แนะนำซื้อเก็งกำไร TSTH โดยราคาหุ้นปิดเป็นแนวโน้มพักตัวทางขาขึ้นยืนเหนือเส้นค่าเฉลี่ย 10 วัน มีวอลุ่มเด่น 4 วัน   แนะนำซื้อเก็งกำไรได้
นายราจีฟ มังกัล กรรมการผู้จัดการใหญ่ TSTH เปิดเผยว่า เชื่อมั่นว่าไตรมาส 1 ทำได้ ไตรมาส 2 ก็น่าจะทำได้เช่นเดียวกัน ทั้งลดและควบคุมต้นทุนผลิต ลดค่าใช้จ่ายบริหารต่างๆ มั่นใจเรื่อง cost ที่ควบคุมได้ดีมาก จึงมั่นใจทั้งปีก็น่าจะเป็นกำไรสุทธิ
ในส่วนของปริมาณขายเหล็กในปีนี้ที่ตั้งเป้าหมายไว้  1.25 ล้านตัน สูงกว่าปีก่อนกว่า 10% นั้นยอมรับว่าไม่ง่ายที่จะทำได้ตามเป้าเพราะไตรมาส 1 ปีนี้ขายได้ 2.7 แสนตัน ลดลงจากงวดเดียวกันปีก่อนราว 10% เนื่องจากการใช้จ่ายงบประมาณของภาครัฐล่าช้ากว่าแผน และความต้องการใช้เหล็กในประเทศก็เติบโตได้เพียง 1-2% จากเดิมคาดโต 4-5% แต่ปีนี้บริษัทคาดว่าจะส่งออกมากขึ้นจากการเตรียมส่งสินค้าเหล็กเส้นให้กับโครงการเขื่อนไชยะบุรี ในลาว ประมาณ 3 หมื่นตัน เริ่มส.ค.-ธ.ค.58 นี้ ซึ่งจะทำให้สัดส่วนส่งออกปีนี้เพิ่มเป็น 11-12% จากปีก่อน 7%
ขณะเดียวกันบริษัทก็พยายามขยายตลาดส่งออกด้วย โดยอยู่ระหว่างกำลังพิจารณาที่จะส่งออกไปนิวซีแลนด์ ออสเตรเลีย เพิ่มเติม จากปัจจุบันตลาดส่งออก ได้แก่ กัมพูชา ลาว พม่า อินโดนีเซีย อินเดีย